Virallinen lehti nro C 289 , 11/10/1999 s. 0003



KIRJALLINEN KYSYMYS E-2302/98 esittäjä(t): Marjo Matikainen-Kallström (PPE) komissiolle (22. heinäkuuta 1998) Aihe: Internetin laitonta käyttöä valvovien viranomaisten yhteistyö Lapsipornon yleisyys internetissä on ällistyttävää. Interpolin viimevuotisten tutkimusten mukaan pelkästään kahden kuukauden seurannassa löytyi yli 70 000 lapsipornografisia kuvia sisältävää tiedostoa. Monissa maissa mm. poliisi ja lastensuojelujärjestöt ovat ryhtyneet yhteistyöhön kerätäkseen vihjeitä internetiin syötetystä lapsipornosta. Tehokas ja kattava tietojen vaihto on tässä kysymyksessä ensiarvoisen tärkeää. Yllä mainittuun viitaten kysyn, mihin toimiin komissio aikoo ryhtyä edistääkseen tehokkaiden yhteistyöverkostojen syntymistä internetiä valvovien viranomaisten välille? Komission jäsenen Anita Gradininkomission puolesta antama vastaus (22. lokakuuta 1998) Ihmiskaupan ja lasten seksuaalisen hyväksikäytön torjuntaa koskevan STOP-ohjelman ja väkivallan torjuntaa edistäviä toimenpiteitä koskevan Daphne-aloitteen avulla komissio on tukenut jo vuodesta 1997 hankkeita, joilla pyritään mm. ratkaisemaan pedofiilien aiheuttamat Internetin laittomaan käyttöön liittyvät ongelmat. STOP-ohjelmasta tuettiin vuonna 1997 seminaaria, jossa käsiteltiin mahdollisuuksia alaikäisten suojelemiseksi Internetissä ja keinoja alan yhteistyön kehittämiseksi julkisten viranomaisten ja kansalaisjärjestöjen välillä. Ohjelmasta tuettiin myös toteutettavuustutkimusta, jossa tarkasteltiin mahdollisuuksia ottaa käyttöön tutkimusten helpottamiseksi digitaalinen tietolähde, joka sisältäisi poliisien talteenottamaa lapsipornografiaan liittyvää aineistoa. Tämä tietokanta sisältäisi myös Internetiin syötettyjä kuvia. Lisäksi tuettiin akateemista tutkimushanketta, joka käsittelee pedofiilisen toiminnan laajuutta Internetissä ja keinoja tällaisen väärinkäytön valvomiseksi ja estämiseksi. Toinen osa tästä tutkimushankkeesta toteutetaan vuonna 1998. Kuten parlamentin jäsen korostaa, tehokas ja kattava tietojenvaihto ja raportointi on ensiarvoisen tärkeää, jotta lainvalvontaviranomaiset voisivat käsitellä lapsipornografian levittämisen tapaisia rikoksia. Komissio on esittänyt Internetin käyttöturvallisuuden parantamista koskevan toimintasuunnitelman(1), jonka keskeisenä pyrkimyksenä on jatkaa Daphne-ohjelman yhteydessä käynnistettyä vihjelinjoja koskevaa yhteistyötä. Tarkoitus on lisäksi laajentaa tätä toimintaa kattavaksi vihjelinjaverkoksi, jonka avulla voidaan koordinoida toimenpiteitä Euroopan ja kansainvälisellä tasolla. Paikalliset poliisit ovat jo toimineet käytössä olevien vihjelinjojen perusteella yhteistyössä Interpolin kanssa ja vihjelinjaraportit ovat johtaneet syytteisiin. Pitää paikkansa, että oikeuslaitoksen ulkopuolisten tahojen suorittamiin Internet-tiedon valvontatehtäviin on suhtauduttu epäillen. Kuitenkin niillä alueilla, joilla vihjelinja on jo ollut toiminnassa, sekä poliisiviranomaiset että käyttäjät ovat yleensä suhtautuneet niiden toimintaan myönteisesti. Koska kaiken syyteaineiston on viime kädessä kuuluttava poliisin ja syyttäjäviranomaisten vastuulle, alakohtaisella ja käyttäjälähtöisellä vihjelinjaverkolla on paljon etuja. Laittoman materiaalin lähteiden tunnistamisessa on saatu vaikuttavia tuloksia, mutta sen lisäksi vihjelinjaverkkoon liittyvä vapaamuotoinen kansainvälinen yhteistyö antaa mahdollisuuksia käyttää verkkoa myös nopeana tiedotuskanavana paikallisille poliisiviranomaisille. Vihjelinjat voivat myös lisätä tietoisuutta materiaalista, joka voi olla laillista, mutta joka kuitenkin olisi syytä tunnistaa, jotta kuluttajalla olisi mahdollisuus suojella itseään ja perhettään. Komissio on myös sitoutunut tukemaan meneillään olevaa toimintaa lainvalvontaviranomaisten kansainvälisen tietojenvaihdon kehittämiseksi huipputeknologiaa hyväkseen käyttävän rikollisuuden osalta. Yksi aloitteista asian kehittämiseksi on kahdeksan teollistuneimman maan ryhmän (G8-maat) perustama huipputeknologiaa hyväkseen käyttävää rikollisuutta käsittelevä työryhmä, joka on äskettäin julkaissut tällaisten rikosten ilmoittamismenettelyjä ja yhteydenottopisteitä koskevan selvityksen. (1) EYVL C 48, 13.2.1998.